CELEX: 32022D0985
Language: ro
Date: 2022-06-22 00:00:00
Title: Decizia de punere în aplicare (UE) 2022/985 a Comisiei din 22 iunie 2022 privind echivalența cadrului de reglementare aplicabil contrapărților centrale din Israel cu cerințele Regulamentului (UE) nr. 648/2012 al Parlamentului European și al Consiliului (Text cu relevanță pentru SEE)

24.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 167/108
               
            
         DECIZIA DE PUNERE ÎN APLICARE (UE) 2022/985 A COMISIEI
         din 22 iunie 2022
         privind echivalența cadrului de reglementare aplicabil contrapărților centrale din Israel cu cerințele Regulamentului (UE) nr. 648/2012 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),
         întrucât:
         
                     (1)
                  
                  
                     Procedura de recunoaștere a contrapărților centrale („CPC”) stabilite în țări terțe prevăzută la articolul 25 din Regulamentul (UE) nr. 648/2012 este menită să le permită CPC-urilor stabilite și autorizate în țări terțe ale căror standarde de reglementare sunt echivalente cu cele prevăzute în regulamentul menționat să furnizeze servicii de compensare unor membri compensatori sau locuri de tranzacționare stabilite în Uniune. Această procedură de recunoaștere și decizia privind echivalența prevăzută la articolul menționat contribuie astfel la realizarea obiectivului general al Regulamentului (UE) nr. 648/2012, și anume de a reduce riscul sistemic prin sporirea măsurii în care se recurge la CPC-uri sigure și solide pentru a compensa contractele derivate extrabursiere, inclusiv atunci când respectivele CPC-uri sunt stabilite și autorizate într-o țară terță.
                  
               
                     (2)
                  
                  
                     Pentru ca regimul juridic al unei țări terțe să fie considerat echivalent cu regimul juridic al Uniunii în ceea ce privește CPC-urile, rezultatele de fond ale dispozițiilor juridice și ale mecanismelor de supraveghere aplicabile ar trebui să fie echivalente cu cerințele Uniunii în ceea ce privește obiectivele de reglementare pe care acestea le ating. Prin urmare, scopul acestei evaluări a echivalenței este de a verifica dacă prin dispozițiile juridice și mecanismele de supraveghere din țara terță în cauză se asigură faptul că CPC-urile stabilite și autorizate în respectiva țară terță nu expun membrii compensatori și locurile de tranzacționare stabilite în Uniune unui nivel de risc mai ridicat decât cel la care ar putea fi expuși respectivii membrii compensatori și respectivele locuri de tranzacționare de către CPC-urile autorizate în Uniune și, în consecință, nu generează niveluri inacceptabile de risc sistemic în Uniune.
                  
               
                     (3)
                  
                  
                     Evaluarea echivalenței dispozițiilor juridice și a mecanismelor de supraveghere din Israel cu cele ale Uniunii nu ar trebui să se bazeze exclusiv pe o analiză comparativă a cerințelor obligatorii din punct de vedere juridic aplicabile CPC-urilor din Israel, ci și pe o evaluare a rezultatului acestor cerințe. De asemenea, Comisia ar trebui să evalueze caracterul adecvat al acestor cerințe pentru a diminua riscurile la care pot fi expuși membrii compensatori și locurile de tranzacționare stabilite în Uniune, ținând cont de dimensiunea pieței financiare pe care își desfășoară activitatea CPC-urile din Israel. Pentru a obține rezultate echivalente în materie de diminuare a riscurilor, în cazul CPC-urilor care își desfășoară activitatea pe piețe financiare mai mari, al căror nivel inerent de risc este mai ridicat, sunt necesare cerințe mai stricte de diminuare a riscurilor decât în cazul CPC-urilor care își desfășoară activitatea pe piețe financiare mai mici, al căror nivel inerent de risc este mai scăzut.
                  
               
                     (4)
                  
                  
                     Articolul 25 alineatul (6) literele (a), (b) și (c) din Regulamentul (UE) nr. 648/2012 prevede trei condiții care trebuie îndeplinite pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC-urile autorizate în țara respectivă și cele prevăzute în regulamentul menționat.
                  
               
                     (5)
                  
                  
                     În conformitate cu articolul 25 alineatul (6) litera (a), CPC-urile autorizate într-o țară terță trebuie să respecte cerințe obligatorii din punct de vedere juridic echivalente cu cerințele stabilite în titlul IV din regulamentul respectiv.
                  
               
                     (6)
                  
                  
                     Cerințele obligatorii din punct de vedere juridic aplicabile CPC-urilor autorizate în Israel constau în Legea 5728-1968 privind valorile mobiliare (2) („SL”), în special secțiunile 50A, 50B, 50B19 și 50C. Legea privind valorile mobiliare aplică secțiunea 10 din Legea 5768-2008 privind sistemele de plată (3) („PSL”), care prevede criteriile pentru efectuarea supravegherii caselor de compensare stabilite în Israel (pentru a asigura case de compensare stabile și eficiente) de către Autoritatea pentru Valori Mobiliare din Israel („ISA”). Respectivul cadru juridic este completat de setul de directive adresate de ISA CPC-urilor stabilite în Israel. SL, PSL și directivele ISA asigură transpunerea integrală a standardelor internaționale stabilite în Principiile pentru infrastructurile pieței financiare („PFMI”) publicate în aprilie 2012 de către Comitetul pentru plăți și infrastructuri de piață („CPMI”) și de către Organizația Internațională a Comisiilor de Valori Mobiliare (4).
                  
               
                     (7)
                  
                  
                     CPC-urile stabilite în Israel trebuie să fie autorizate de ministrul israelian al finanțelor, după consultarea ISA și după aprobarea Comisiei pentru Finanțe din cadrul Knesset. Pentru a furniza servicii de compensare, CPC-urile trebuie să respecte dispozițiile specifice prevăzute în SL și să dispună de norme și proceduri interne care să asigure în special respectarea tuturor standardelor relevante stabilite în PFMI. Mai precis, CPC-urile stabilite în Israel trebuie să funcționeze în condiții de siguranță și în mod eficace și să gestioneze cu prudență riscurile asociate activității și operațiunilor lor. Astfel cum se prevede într-o directivă a ISA adresată la 15 decembrie 2015 CPC-urilor autorizate în Israel, CPC-urile au, de asemenea, obligația de a avea suficiente resurse financiare și umane, precum și în materie de gestionare a riscurilor, de tehnologie a informației, de sisteme și de infrastructură pentru a-și îndeplini funcția de CPC. În plus, fiecare CPC autorizată în Israel este responsabilă cu formularea normelor sale interne, cu excepția modificării normelor privind calitatea de membru, care necesită aprobarea oficială din partea ISA, în temeiul secțiunii 50B litera (a) punctul 1 din SL. În pofida acestei dispoziții, ISA poate dispune, în temeiul secțiunii 50C litera (b) din SL, modificări ale normelor unei CPC autorizate în Israel, dacă normele respective nu respectă cadrul juridic israelian aplicabil CPC și PFMI.
                  
               
                     (8)
                  
                  
                     Piața financiară din Israel este mult mai mică decât cea din Uniune. Mai precis, din 2015, valoarea totală a tranzacțiilor cu instrumente financiare derivate compensate în Israel a reprezentat mai puțin de 1 % din valoarea totală a tranzacțiilor cu instrumente financiare derivate compensate în Uniune. Prin urmare, participarea la CPC-urile autorizate în Israel expune membrii compensatori și locurile de tranzacționare stabilite în Uniune la riscuri mult mai scăzute decât participarea acestora la CPC-urile autorizate în Uniune.
                  
               
                     (9)
                  
                  
                     Comisia concluzionează că dispozițiile juridice și mecanismele de supraveghere din Israel asigură respectarea de către CPC-urile autorizate în această țară a unor cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.
                  
               
                     (10)
                  
                  
                     Articolul 25 alineatul (6) litera (b) din Regulamentul (UE) nr. 648/2012 impune ca dispozițiile juridice și mecanismele de supraveghere privind CPC-urile autorizate într-o țară terță să prevadă faptul că respectivele CPC-uri fac obiectul unei supravegheri și al unei asigurări a respectării normelor eficace și continue.
                  
               
                     (11)
                  
                  
                     În temeiul secțiunii 50C din SL, ISA este împuternicită să supravegheze operațiunile CPC-urilor autorizate în Israel. Obiectivele supravegherii ISA constau în asigurarea stabilității și eficienței CPC-urilor și în controlul respectării de către CPC-urile israeliene a obligațiilor care le revin. În plus, dispozițiile prevăzute în secțiunea 10 din PSL și în secțiunea 56A și secțiunea 50C litera (d) din SL completează setul de competențe acordate ISA, care poate audita o CPC, poate efectua inspecții la fața locului și poate solicita documente care să ateste îndeplinirea adecvată a cerințelor obligatorii din punct de vedere juridic pentru CPC-urile autorizate în Israel. ISA poate impune norme interne CPC-urilor stabilite dacă se suspectează o încălcare, astfel cum se prevede în secțiunea 50C litera (b) din SL.
                  
               
                     (12)
                  
                  
                     Comisia concluzionează că dispozițiile juridice și mecanismele de supraveghere în ceea ce privește CPC-urile autorizate în Israel prevăd o supraveghere și o asigurare a respectării normelor eficace și continue.
                  
               
                     (13)
                  
                  
                     În conformitate cu articolul 25 alineatul (6) litera (c) din Regulamentul (UE) nr. 648/2012, cadrul juridic dintr-o țară terță trebuie să prevadă un sistem echivalent eficace pentru recunoașterea CPC-urilor autorizate în temeiul regimurilor juridice ale unor țări terțe („CPC-uri din țări terțe”).
                  
               
                     (14)
                  
                  
                     CPC-urile din afara Israelului care doresc să compenseze instrumente financiare derivate în Israel trebuie să solicite o licență președintelui ISA și să obțină aprobarea ministrului israelian al finanțelor. În temeiul secțiunii 50A litera (a8) din SL, dacă președintele ISA consideră că ISA poate coopera cu autoritatea competentă a CPC autorizate din afara Israelului, că cerințele legale pentru respectiva CPC sunt echivalente cu cadrul israelian și că acordarea unei licențe respectivei CPC nu ar aduce atingere intereselor investitorilor din Israel, ISA poate decide să scutească respectiva CPC de respectarea dispozițiilor de reglementare ale cadrului juridic israelian pentru CPC-uri. În aceste condiții, recunoașterea unei CPC din afara Israelului este, prin urmare, posibilă.
                  
               
                     (15)
                  
                  
                     Comisia concluzionează că în cadrul juridic din Israel este prevăzut un sistem echivalent eficace pentru recunoașterea CPC-urilor din țări terțe.
                  
               
                     (16)
                  
                  
                     Prin urmare, Comisia consideră că dispozițiile juridice și mecanismele de supraveghere din Israel aplicabile CPC-urilor îndeplinesc condițiile prevăzute la articolul 25 alineatul (6) din Regulamentul (UE) nr. 648/2012. În consecință, dispozițiile juridice și mecanismele de supraveghere în cauză ar trebui considerate echivalente cu cerințele prevăzute în Regulamentul (UE) nr. 648/2012.
                  
               
                     (17)
                  
                  
                     Prezenta decizie se bazează pe cerințele obligatorii din punct de vedere juridic aplicabile CPC-urilor din Israel la momentul adoptării sale. Comisia și Autoritatea Europeană pentru Valori Mobiliare și Piețe vor continua să monitorizeze evoluția cadrului juridic și de supraveghere aplicabil CPC-urilor din Israel și îndeplinirea condițiilor pe baza cărora a fost luată prezenta decizie.
                  
               
                     (18)
                  
                  
                     Comisia poate decide să modifice sau să abroge prezenta decizie în orice moment, în special în cazul în care evoluțiile în materie de reglementare și supraveghere din Israel afectează condițiile pe baza cărora este adoptată prezenta decizie.
                  
               
                     (19)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din Israel aplicabile contrapărților centrale, prevăzute în Legea 5728-1968 privind valorile mobiliare și în Legea 5768-2008 privind sistemele de plată și completate de directivele adresate contrapărților centrale din Israel de Autoritatea pentru Valori Mobiliare din Israel, sunt considerate echivalente cu cerințele prevăzute în Regulamentul (UE) nr. 648/2012.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 22 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 201, 27.7.2012, p. 1.
         
            (2)  Legea 5728-1968 privind valorile mobiliare.
         
            (3)  Legea 5768-2008 privind sistemele de plată.
         
            (4)  Comitetul pentru sisteme de plăți și decontări/Comitetul tehnic al Organizației Internaționale a Comisiilor de Valori Mobiliare, Principii pentru infrastructurile pieței financiare, aprilie 2012, CPMI Papers nr. 101.